Die Siku Quanshu is die grootste versameling boeke in die Chinese geskiedenis. Dit word vertaal as Volledige Biblioteek in Vier Seksies, Keiserlike Versameling van Vier, Keiser se Vier Skatte of Volledige Biblioteek van die Vier Skatte. Op die hoogtepunt van die Qing-dinastie in die 18de eeu het keiser Qianlong die Siku Quanshu laat skryf om te wys die Qing-dinastie kan die Ming-dinastie se Yongle-ensiklopedie van 1403 oortref; laasgenoemde was toe die wêreld se grootste ensiklopedie. Die redaksie het 361 geleerdes ingesluit, met Ji Yun en Lu Xixiong as die hoofredakteurs. Hulle het in 1773 met die samestelling begin en dit in 1782 voltooi. Die redakteurs het meer as 10 000 manuskripte uit die keiserlike versamelings en ander biblioteke bymekaargemaak en aangeteken, sowat 3 000 werke vernietig wat as anti-Mantsjoe beskou is en 3 461 werke gekies vir insluiting in die Siku Quanshu. Die werk is in 36 381 volumes gebind en het meer as 79 000 hoofstukke. Dit beslaan sowat 2,3 miljoen bladsye en het sowat 800 miljoen Chinese karakters. Skribas het elke woord met die hand gekopieer.